Van kroontjie tot toontjie
JY LEES NOU Van kroontjie tot toontjie
Inkopies vir jou baba: Speelmatte
Uitgawe Desember 2018 & Januarie 2019
Gee jou baba ’n bo-en-onder-bad tot sy gereed is vir haar eerste volwaardige bad.
Lê jou baba op haar doekruilstasie of op die bed op ’n sagte handdoek neer. Sorg dat jy warm water byderhand het. Trek jou baba se boonste klere uit. Haar doek en broek kan vir eers aanbly.
Begin met die ogies. Gebruik ’n klam watteballetjie vir elke oog en vee van die binnehoek na die buitehoek van die ogie. Seep is onnodig. Ouer babas se gesiggie kan met ’n waslap afgevee word. Koop twee waslappe: een kleur vir die gesig en een kleur vir die lyf Maak seker almal wat jou baba bad ken die kleurkode.
’n Babatjie hoef nie geskrop te word nie. Louwarm water en ’n sagte waslap is genoeg. Doop die skoon, sagte waslap in die warm water – jy kan ’n paar druppels seep byvoeg – en druk die oortollige water uit. Vee jou baba se bolyf liggies skoon. Gee veral aandag aan die voue van die nek, agter die ore en tussen haar vingers – suur melk pak maklik in die rolletjies en voue saam en kan vinnig sleg begin ruik. Lig ook haar armpies op en vee daar skoon.
Druk haar lyf met die handdoek droog eerder as om dit droog te vryf. Druk veral die naeltjie ná ’n bad goed droog. Op koue winteraande kan jy die handdoek vooraf in die tuimeldroër effens warm maak.
In die eerste paar weke hoef baba se hare nie gewas te word nie. Drup net ’n bietjie water op haar kop en vee dit met ’n lappie af. As sy ’n bos hare het, kan jy ’n sjampoe-opknapper gebruik. Jy hoef nie met elke bad hare te was nie, veral nie in die winter nie. ’n Druppel of twee sjampoe is genoeg, want dit moet alles weer uitgewas word. Druk die haartjies met ’n handdoek droog. Bedek haar kop met ’n handdoek as haar hare nog nat is. Trek skoon klere bo aan en trek haar onderste klere uit.
Was dan haar onderlyf. Vee altyd van voor na agter. Sowel seuntjies as meisies se geslagsdele kan kort ná geboorte geswel voorkom. Jy kan ’n babadogtertjie se vaginale lippies saggies oopvou en met ’n skoon lappie afvee, veral ná ’n vuil doek. ’n Babaseuntjie se voorhuid is stewig aan die penis vas en hoef nie weggetrek te word nie. Was net alles mooi skoon met ’n bietjie louwarm water. Onthou om tussen die toontjies te was. Druk haar droog en trek skoon klere aan.
Versorg baba so
Mondjie Kyk maar gereeld binne-in die mond om seker te maak dat alles in orde is. ’n Wit lagie op die tong kan ’n teken van sproei wees. Vra raad by die dokter of klinieksuster.
Oortjies Die oor is selfreinigend en jy hoef nie die binnekant skoon te maak of oorwas te verwyder nie. Let veral op enige melk wat agter die oortjie kan saampak. Gebruik spesiale babawattestokkies om die oorskulp skoon te maak.
Melkkors (cradle cap) Melkkors is olierige skilfers wat algemeen by klein babatjies voorkom. Jy sal gewoonlik ’n donker vlekkie daarvan bo die haarlyn op die voorkop sien. Dis niks om jou oor te bekommer nie. Smeer ’n paar druppels olyfolie aan. Melkkors verdwyn gewoonlik sommer gou, maar indien dit na die gesiggie of nek versprei, kan jou pediater ’n salf voorskryf.
Neusie Vryf ’n loopneusie skoon met ’n warm lappie. Selfs sagte sneesdoekies maak later seer.
Naels Knip jou baba se naels gereeld omdat babas hul gesig maklik krap as hul naels te lank word. Dis moeilik om met ’n skêrtjie te werk – gebruik liewer ’n naelknipper. Dit werk goed as jou baba slaap. Party ma’s verkies dit om hul baba se naels self af te byt, maar dit is baie maklik om só die hoekies in te skeur.
Toonnaels groei stadiger as vinger-naels en hoef dus minder gereeld geknip te word; omtrent elke tweede week. ’n Naelknipper werk beter as ’n skêrtjie. Vee ná die bad met ’n handdoek tussen die toontjies droog waar wolletjies dikwels saampak.
Boudjies As jou baba se velletjie sensitief is, is dit ’n goeie idee om met die doekruilslag jou baba se sitvlak eerder met ’n warm lappie as ’n koue vogdoekie af te vee. Help brandboudjies voorkom deur die doek te ruil sodra dit vuil is, altyd goed skoon te maak en altyd ’n boudjieroom aan te wend. Laat baba se boudjies gerus ’n bietjie vars lug kry deur hom vir ’n ruk sonder sy doek te laat lê.
Druk haar lyfie droog met ’n handdoek pleks daarvan om te vryf
Van links na regs: Baby Dove Rich Moisture Nappy Cream (45 g), R35,99, Baby Dove Rich Moisture Lotion (200 ml), R48,99 en Baby Dove Sensitive Moisture Lotion (200 ml), R48,99, Baby Dove Rich Moisture Wipes (50) R31,99 en Baby Dove Sensitive Moisture Wipes (50) R31,99. Te koop by Pick n Pay, Dis-Chem en Clicks.
Meer oor: baba| bad